หุ้นสหรัฐบวกเล็กน้อย-น้ำมันร่วง
หุ้นดาวโจนส์ปิดบวก 35.17 จุดรับข้อมูลเศรษฐกิจสหรัฐสดใส ขณะที่ น้ำมันร่วง1.37 ดอลลาร์ ปิดที่ 90.68 ดอลลาร์ต่อบาร์เรล
2 มี.ค. 2556

หุ้นดาวโจนส์ปิดบวก 35.17 จุดรับข้อมูลเศรษฐกิจสหรัฐสดใส ขณะที่ น้ำมันร่วง1.37 ดอลลาร์ ปิดที่ 90.68 ดอลลาร์ต่อบาร์เรล
ดัชนีเฉลี่ยอุตสาหกรรมดาวโจนส์ปิดบวก 35.17 จุด หรือ 0.25% แตะที่ 14,089.66 จุด ดัชนี S&amp;P 500 ปิดบวก 3.52 จุด หรือ 0.23% แตะที่ 1,518.20 จุด และดัชนี Nasdaq ปิดบวก 9.55 จุด หรือ 0.30% แตะที่ 3,169.74 จุด
ตลาดดีดตัวขึ้น หลังจากสหรัฐเปิดเผยข้อมูลเศรษฐกิจที่สดใส โดยสถาบันจัดการอุปทานของสหรัฐ (ISM) เปิดเผยว่า ดัชนีภาคการผลิตของสหรัฐปรับตัวขึ้นสู่ระดับ 54.2 ในเดือนก.พ. จากระดับ 53.1 ในเดือนม.ค. นับเป็นการปรับตัวขึ้นในอัตราที่เร็วที่สุดในรอบกว่าหนึ่งปี นอกจากนี้ ยังดีกว่าที่นักเศรษฐศาสตร์ส่วนใหญ่คาดการณ์ว่าจะลดลงสู่ระดับ 52.5 และดีกว่าข้อมูลของประเทศเศรษฐกิจรายใหญ่อื่นๆ
ขณะที่ดัชนีความเชื่อมั่นผู้บริโภคสหรัฐช่วงท้ายเดือนก.พ.โดยรอยเตอร์/มหาวิทยาลัยมิชิแกน เพิ่มขึ้นแตะ 77.6 จากระดับ 73.8 ในเดือนม.ค. ดีกว่าที่นักวิเคราะห์คาดการณ์ว่าดัชนีจะอยู่ที่ 76.3 ซึ่งไม่เปลี่ยนแปลงจากช่วงต้นเดือนก.พ.
ส่วนดัชนีคาดการณ์สำหรับช่วง 6 เดือนจากนี้ ซึ่งเป็นข้อมูลที่ใช้ติดตามทิศทางการใช้จ่ายของผู้บริโภค ปรับตัวขึ้นแตะ 70.2 จาก 66.6 ในเดือนที่ผ่านมา และเพิ่มขึ้นจาก 68.7 ในช่วงต้นเดือนก.พ.
ด้าน  สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนเมษายน ลดลง 1.37 ดอลลาร์ ปิดที่ 90.68 ดอลลาร์ต่อบาร์เรล หลังจากช่วงหนึ่งดิ่งลงไปถึง 90.04 ดอลลาร์ ต่ำที่สุดนับตั้งแต่เดือนธันวาคมปีก่อน ส่วนเบรนท์ทะเลเหนือลอนดอน งดส่งมอบเดือนเดียวกัน ลดลง 98 เซนต์ ปิดที่ 110.40 ดอลลาร์ต่อบาร์เรล
ความเคลื่อนไหวของราคาน้ำมัน นักลงทุนกล่าวโทษไปที่การแข็งค่าของดอลลาร์ และความคาดหมายว่าเศรษฐกิจสหรัฐฯอาจถูกฉุดรั้งให้ชะลอตัวจากมาตรการลดงบประมาณรายจ่ายแบบเหมารวมทั่วทุกภาคส่วน 85,000 ล้านดอลลาร์อย่างอัตโนมัติ ที่เริ่มมีผลบังคับใช้ตั้งแต่บัดนี้จนถึงวันที่ 1 ตุลาคม